《乌𣡶角行》
宋代·释居简

村村花柳春菲菲，乌𣡶声动清昼迟。梅花噎噎不成弄，黄钟大吕相因依。

川平野阔牛背稳，水坳山曲人烟稀。一声一声断复续，十十五五喧牧儿。

四郊唤得堕农起，不作阳关肠断声。凄其道傍驻马远，游子往往不减阳关悲。

此声岂解令人悲，朝燕暮越远别离。亦复岂能使人喜，蒉桴土鼓相酣嘻。

于戏此乐吾独知，尚记天台委羽破雨开林扉。自鞭觳觫耦沮溺，白水没膝同扶犁。

是非利害不到耳，终日听此呜呜吹。风淳调古相浃洽，不与市道趋浇漓。

朅来脚踏软红陌，不闻此曲闻此诗。借翁语险久不和，迩来作者如埙篪。

埙篪虽美与时背，岂若乌𣡶方适时。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。